સૌરાષ્ટ્રના એક ગામમાં શિવભક્ત નિયમિતરૂપે ભગવાનની ભક્તિ ઉપાસના કરતો હતો જેમાં તે ૫૦ વર્ષ સુધી એક પણ દિવસ પાડ્યા વગર મહાદેવના લિંગને અભિષેક, સ્તુતિ, પ્રાર્થના કર્યા કરી. અચાનક એક ઘટનામાં તેમના ધર્મપત્નીનું અવસાન થયું, પત્નીના અવસાનથી એ શિવભક્ત અત્યંત વિચલિત થઈ હતાશામાં ડૂબી ગયા. અને ભગવાન શિવને તે અપશબ્દ બોલવા લાગ્યા કે મારી પહેલા મારી પત્નીને તેં કેમ લઈ લીધી? આવા નિષેધાત્મક વિચારોથી પ્રેરાઈને અત્યંત ગુસ્સામાં એણે મહાદેવના લિંગને કપડામાં વિંટાળીને કૂવામાં પધરાવી દીધું. આ અપરિપક્વ ભક્તિનું ફળ છે. જેમ જેમ ઈશ્વર સમજાતો જશે જેમ જેમ ઈશ્વરની કૃપા સ્પષ્ટ સમજાતી જશે, તેમ તેમ ભક્તિ પરિપક્વ, દ્રઢ અને સ્થિર બનતી જશે.